Dawn huma xi ritratti li ħadt f'Settembru tal-2020 tal-inħawi tad-Dwejra f'Għawdex, il-Qala (jew il-Bajja) tad-Dwejra, it-Torri tad-Dwejra, u l-Ġebla tal-Ġeneral, li minn angolu minnhom tinduna li għandha tieqa jew fetħa f'ġenbha. Agius de Soldanis jiddedika s-seba' taqsima tal-ewwel volum tal-ktieb tiegħu għall-"Għerq-sinjur, jew il-'fungus' Għawdxi, imsejjaħ 'Ta' Malta,' ta' lewn ħamrani," u jikteb dwar "fejn, kif u meta jinbet u jinġabar," dwar il-ħila tiegħu li jfejjaq "id-dissenterija," u "Kemm hu stmat barra" minn Malta (144). Din il-ġebla tinsab fil-bokka tal-Qala tad-Dwejra. Qrib din il-ġebla hemm il-għar imsejjaħ "tal-għassa" li tqiegħdet hemm, skont Agius de Soldanis, fis-sena 1745 mill-Gran Mastru biex tindokra l-ġebla tal-Ġeneral u l-ħaxixa tagħha. Abela jgħid illi dak il-ġebel għoli li jinsab hemm dari kienu jgħidulu 'Ġebel ta' bin Ġorġ,' isem li ma baqax jintuża. It-Torri tad-Dwejra nbena fis-sena 1651 mill-Università (jew it-tmexxija) ta' Għawdex (Agius de Soldanis 19). "L-Ordni ta' Malta jgħammuh bil-kanuni u l-munizzjon tal-gwerra. Dari dan il-port kien perikoluż; illum hu mħares minn dan it-torri."